b'\n_START_ARTICLE_\nEinar Sanden\n_START_SECTION_\nElulugu\n_START_PARAGRAPH_\nFred Einar Ein s\xc3\xbcndis Tallinnas ohvitseri Johannes Eini ja Rita Eini (neiuna Simon) pojana. Eestis omandas poiss haridust Tallinna Prantsuse L\xc3\xbctseumis (aastatel 1939\xe2\x80\x931940) ja Tallinna \xc3\x95petajate Seminari algkoolis (aastatel 1940\xe2\x80\x931944)._NEWLINE_1944. aastal p\xc3\xb5genes Eini perekond Saksamaale. V\xc3\xb5\xc3\xb5rsil j\xc3\xa4tkas noormees aastatel 1945\xe2\x80\x931948 \xc3\xb5pinguid eesti laagrikoolides ja kohalikus g\xc3\xbcmnaasiumis Schleswig-Holsteini liidumaal. Sealt siirdus ta 1948. aastal Suurbritanniasse, kus omandas 1952. aastal k\xc3\xb5rghariduse Walesi \xc3\x9clikooli Teaduse ja Tehnoloogia Instituudis (University of Wales Institute of Science and Technology) Cardiffis, \xc3\xb5ppides majandusteadust, keeli ja kirjandust (MA ja PhD 1983). T\xc3\xb6\xc3\xb6tas m\xc3\xb5nda aega meremehena ja oli Eesti Meremeeste Uniooni Inglismaa esinduse sekret\xc3\xa4r aastatel 1951\xe2\x80\x931968. 1984. aastal sai ta Columbia Pacific Universityst Ameerika \xc3\x9chendriikides humanitaarteaduste doktorikraadi._NEWLINE_1975. aastal omandas ta vanima v\xc3\xa4lismaal tegutsenud eesti kirjastuse Boreas Publishing House (asutatud 1939. aastal), mida juhtis kuni 1999. aastani.\n_START_SECTION_\nIsiklikku\n_START_PARAGRAPH_\nEinar Sanden oli teises abielus poolatar Elzhbieta (Elizabeth) Gorell\'iga, kes halveneva tervisega mehe eest v\xc3\xa4ga hoolitses. Alates 1973. aastast elas Sanden vaheldumisi Walesis ja Hispaanias, 1993. aastast ka Tartus. Abielupaari eluviisiks kujunes j\xc3\xa4rgmine aastats\xc3\xbckkel: neli kuud Tarragonas Hispaanias, neli kuud Tartus Eestis ja neli kuud Cardiffis Suurbritannias.\n_START_SECTION_\nLooming\n_START_PARAGRAPH_\nOma pika kirjanikukarj\xc3\xa4\xc3\xa4ri jooksul on Einar Sanden avaldanud romaane, kaks luulekogu ("Tuul \xc3\xbcle Andaluusia" ja "September"), n\xc3\xa4idendi ("Alcopill") ja uurimusi ajaloost, pagulasajakirjanduses ka reisikirju, vesteid ja kriitikat. Tema loomingus on p\xc3\xb5nevaimad dokumentaalteosed, mist\xc3\xb5ttu teda on v\xc3\xb5rreldud ka Jaan Krossiga. Romaan "Mitme n\xc3\xa4o ja nimega" (Cardiff 1978) r\xc3\xa4\xc3\xa4gib Tartu Riikliku \xc3\x9clikooli saksa filoloogia kateedri kauaaegsest juhatajast Juhan Tuldavast, kes saadeti KGB agendina eesti pagulaste hulka. Romaan "KGB kutsub Evet" (Stockholm 1968) k\xc3\xa4sitleb \xc3\xa4sja Tallinna Pedagoogilise Instituudi l\xc3\xb5petanud filoloogi langemist KGB v\xc3\xb5rku ja sealt v\xc3\xa4ljarabelemist. Selle teosega p\xc3\xa4lvis Sanden United Poets Laureate Internationali aukirja. Romaanis "Loojangul lahkume Tallinnast" (Cardiff 1979) ja selle j\xc3\xa4rjes "S\xc3\xbcda ja kivid" (Cardiff 1982) kirjeldatakse EKP KK I sekret\xc3\xa4ri Karl S\xc3\xa4re saatust, romaanis "Tormi k\xc3\xa4est Tulemaale" (Tallinn 2004) pagulasena Islandil elanud endise poliitilise politsei t\xc3\xb6\xc3\xb6taja Evald Miksoni elu.'